CELEX: 32017R0578
Language: fi
Date: 2016-06-13 00:00:00
Title: Komission delegoitu asetus (EU) 2017/578, annettu 13 päivänä kesäkuuta 2016, rahoitusvälineiden markkinoista annetun Euroopan parlamentin ja neuvoston direktiivin 2014/65/EU täydentämisestä markkinatakaussopimuksiin ja -järjestelmiin sovellettavia vaatimuksia koskevilla teknisillä sääntelystandardeilla (ETA:n kannalta merkityksellinen teksti. )

31.3.2017   
            
            
               FI
            
            
               Euroopan unionin virallinen lehti
            
            
               L 87/183
            
         KOMISSION DELEGOITU ASETUS (EU) 2017/578,
   annettu 13 päivänä kesäkuuta 2016,
   rahoitusvälineiden markkinoista annetun Euroopan parlamentin ja neuvoston direktiivin 2014/65/EU täydentämisestä markkinatakaussopimuksiin ja -järjestelmiin sovellettavia vaatimuksia koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 17 artiklan 7 kohdan a, b ja c alakohdan sekä 48 artiklan 12 kohdan a ja f alakohdan
   sekä katsoo seuraavaa:
   
               (1)
            
            
               Markkinatakausstrategiaa toteuttaviin algoritmikauppaa harjoittaviin välittäjiin sovellettavien markkinatakausvelvoitteiden ja kauppapaikkojen vastaavien velvoitteiden täsmentämisellä olisi saavutettava kaksi päätavoitetta. Ensinnäkin olisi tuettava tarjouskirjan ilmeisen likviditeetin ennustettavuutta vahvistamalla markkinatakausstrategiaa toteuttavien sijoituspalveluyritysten sopimusvelvoitteet. Toiseksi näiden yritysten läsnäoloa markkinoilla olisi kannustettava etenkin stressikausien markkinaolosuhteiden aikana.
            
         
               (2)
            
            
               Tämän asetuksen säännökset ovat läheisesti yhteydessä toisiinsa, sillä ne koskevat sellaisten toisiinsa liittyvien velvoitteiden kokonaisuutta, joita sovelletaan algoritmista kaupankäyntiä harjoittaviin ja markkinatakausstrategiaa toteuttaviin sijoituspalveluyrityksiin sekä kauppapaikkoihin, joissa markkinatakausstrategia voidaan toteuttaa. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta asianomaisten velvoitteiden soveltamisalaan kuuluvien henkilöiden, mukaan lukien sijoittajat, jotka ovat unionin ulkopuolisissa valtioissa asuvia henkilöitä, olisi helpompi saada näistä säännöksistä kattava käsitys keskitetysti, on suotavaa sisällyttää nämä säännökset yhteen asetukseen.
            
         
               (3)
            
            
               Tätä asetusta olisi sovellettava säänneltyjen markkinoiden lisäksi monenkeskisiin kaupankäyntijärjestelmiin ja organisoituihin kaupankäyntijärjestelmiin, kuten direktiivin 2014/65/EU 18 artiklan 5 kohdassa vaaditaan.
            
         
               (4)
            
            
               Markkinatakausstrategiat voivat koskea yhtä tai useampaa rahoitusvälinettä ja yhtä tai useampaa kauppapaikkaa. Tietyissä tapauksissa kauppapaikka ei kuitenkaan ehkä kykene valvomaan strategioita, jotka koskevat useampaa kuin yhtä kauppapaikkaa tai välinettä. Näissä tapauksissa kauppapaikkojen olisi kyettävä – suhteessa niiden liiketoiminnan luonteeseen, laajuuteen ja monimuotoisuuteen – valvomaan niiden omilla paikoilla toteutettavia markkinatakausstrategioita, ja niiden olisi sen vuoksi rajoitettava vastaavat markkinatakaussopimukset ja -järjestelmät ainoastaan näihin tilanteisiin.
            
         
               (5)
            
            
               Kaikkien jäsenten tai osallistujien, jotka harjoittavat algoritmista kaupankäyntiä ja toteuttavat markkinatakausstrategiaa kauppapaikalla, joka sallii tai mahdollistaa algoritmisen kaupankäynnin, olisi tehtävä markkinatakaussopimus kyseisen kauppapaikan ylläpitäjän kanssa. Markkinatakausjärjestelmään sisältyviä kannustimia tulisi kuitenkin vaatia vain tiettyjen sellaisten välineiden osalta, joilla käydään kauppaa jatkuvaan tarjouskirjahuutokauppaan perustuvan kaupankäyntijärjestelmän puitteissa. Kauppapaikoilla tulisi olla esteetön mahdollisuus ottaa omasta aloitteestaan käyttöön muuntyyppisiä kannustimia muiden rahoitusvälineiden tai kaupankäyntijärjestelmien osalta.
            
         
               (6)
            
            
               Olisi selkeästi tunnistettava tapaukset, joissa kauppapaikoilta ei edellytetä markkinatakausjärjestelmän perustamista kun otetaan huomioon kyseisillä kauppapaikoilla käytävän kaupan luonne ja laajuus. Tämän vuoksi on asianmukaista kartoittaa rahoitusvälineet ja kaupankäyntijärjestelmät, jotka lisäävät suuren volatiliteetin riskiä ja joiden osalta likviditeetin tarjonnan kannustaminen on olennaisen tärkeää markkinoiden asianmukaisen ja tehokkaan toiminnan varmistamiseksi. Tältä osin tässä asetuksessa olisi otettava huomioon, että kun jatkuvaan tarjouskirjahuutokauppaan perustuvissa kaupankäyntijärjestelmissä käydään algoritmikauppaa tietyillä likvideillä instrumenteilla, on olemassa suurempi ylireagoinnin riski ulkoisiin tapahtumiin nähden, mikä voi lisätä markkinoiden volatiliteettia.
            
         
               (7)
            
            
               Olisi edellytettävä, että kauppapaikat, joiden osalta markkinatakausjärjestelmien olemassaoloa pidetään asianmukaisena tämän asetuksen mukaisesti, tarkistavat olemassa olevia sopimuksiaan sen varmistamiseksi, että markkinatakausstrategiaa toteuttavia algoritmikauppaa harjoittavia välittäjiä koskevat kyseisten sopimusten määräykset ovat tämän asetuksen mukaisia.
            
         
               (8)
            
            
               Markkinatakausjärjestelmällä voidaan kannustaa markkinatakaussopimuksen allekirjoittaneita sijoituspalveluyrityksiä täyttämään velvoitteensa tavanomaisissa kaupankäyntiolosuhteissa, mutta niissä pitäisi tarjota kannustimia yrityksille, jotka osallistuvat vaikuttavasti likviditeetin tarjoamiseen stressikausien markkinaolosuhteissa. Käytössä olisi siis oltava kannustinjärjestelmä, jolla rajoitetaan likviditeetin äkillistä ja laajamittaista poisvetämistä stressikausien markkinaolosuhteissa. Jotta vältetään erot tämän velvoitteen soveltamisessa, on tärkeää, että kauppapaikat tiedottavat stressikausien markkinaolosuhteiden olemassaolosta markkinatakausjärjestelmän kaikille osapuolille. Poikkeukselliset olosuhteet olisi määritettävä tyhjentävästi, eikä niihin näin ollen tulisi sisältyä säännöllisiä tai ennalta suunniteltuja tiedotustilaisuuksia, jotka voivat vaikuttaa rahoitusvälineen käypään arvoon sen vuoksi, että käsitys markkinariskistä muuttuu, joko kaupankäyntiaikoina tai niiden ulkopuolella.
            
         
               (9)
            
            
               Markkinatakaussopimuksen allekirjoittaneiden jäsenten, osallistujien tai asiakkaiden on kaikissa tapauksissa täytettävä läsnäoloa, kokoa sekä osto- ja myyntihintojen erotusta koskevat vähimmäisvaatimukset. Jäsenillä, osallistujilla tai asiakkailla, jotka täyttävät vähimmäisvaatimukset ainoastaan tavanomaisissa kaupankäyntiolosuhteissa, ei välttämättä ole pääsyä minkään tyyppisten kannustimien piiriin. Kauppapaikat voivat perustaa markkinatakausjärjestelmiä, joissa palkitaan ainoastaan sellaisia jäseniä, osallistujia tai asiakkaita, jotka täyttävät tiukemmat läsnäoloa, kokoa sekä osto- ja myyntihintojen erotusta koskevat vaatimukset. Kaupankäyntipaikkojen käyttöönottamissa markkinatakausjärjestelmissä olisi sen vuoksi ilmoitettava selkeästi kannustimien saamisen edellytykset, ja niissä olisi otettava huomioon vaikuttava osallistuminen likviditeetin tarjoamiseen kauppapaikassa mitattuna järjestelmiin osallistuvien läsnäolona, kokona sekä osto- ja myyntihintojen erotuksena.
            
         
               (10)
            
            
               Jotta ehkäistään erot tämän asetuksen soveltamisessa ja varmistetaan markkinatakausjärjestelmien tasapuolinen ja syrjimätön täytäntöönpano, on olennaisen tärkeää, että kauppapaikan kaikille jäsenille, osallistujille ja asiakkaille tiedotetaan koordinoidulla tavalla poikkeuksellisten olosuhteiden ilmenemisestä. Sen vuoksi olisi täsmennettävä kauppapaikkojen tiedotusvelvoitteet tällaisissa poikkeuksellisissa olosuhteissa.
            
         
               (11)
            
            
               Johdonmukaisuuden vuoksi ja rahoitusmarkkinoiden moitteettoman toiminnan varmistamiseksi on välttämätöntä, että tässä asetuksessa säädettyjä säännöksiä ja asiaa koskevia kansallisia säännöksiä, joilla direktiivi 2014/65/EU saatetaan osaksi kansallista lainsäädäntöä, sovelletaan samasta päivästä.
            
         
               (12)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.
            
         
               (13)
            
            
               Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Sijoituspalveluyritysten velvoite tehdä markkinatakaussopimus
   1.   Sijoituspalveluyritysten on tehtävä markkinatakaussopimus, joka koskee rahoitusvälinettä tai -välineitä, joilla ne toteuttavat markkinatakausstrategiaa, sen kauppapaikan tai -paikkojen kanssa, jolla tämä strategia toteutetaan ja jolla ne markkinatakausstrategiaa toteuttaessaan ajanjaksona, joka on puolet yhden kuukauden kaupankäyntipäivistä,
   
               a)
            
            
               tekevät sitovia, kooltaan vertailukelpoisia ja hinnoiltaan kilpailukykyisiä samanaikaisia osto- ja myyntitarjouksia
            
         
               b)
            
            
               käyvät omaan lukuunsa kauppaa vähintään yhdellä rahoitusvälineellä yhdessä kauppapaikassa vähintään 50 prosenttia kyseisen kauppapaikan päivittäisestä jatkuvan kaupankäynnin kaupankäyntiajasta avaus- ja päätöshuutokauppaa lukuun ottamatta.
            
         2.   Edellä olevaa 1 kohtaa sovellettaessa:
   
               a)
            
            
               hintatarjousta pidetään sitovana hintatarjouksena, mikäli siihen sisältyy toimeksiantoja ja hintatarjouksia, jotka kauppapaikan sääntöjen mukaisesti voidaan täsmäyttää vastakkaiseen toimeksiantoon tai hintatarjoukseen;
            
         
               b)
            
            
               hintatarjouksia pidetään samanaikaisina osto- ja myyntitarjouksina, mikäli ne tehdään siten, että sekä osto- että myyntihinta ovat tarjouskirjassa samaan aikaan;
            
         
               c)
            
            
               kahta hintatarjousta pidetään kooltaan vertailukelpoisina, mikäli niiden välinen kokoero on enintään 50 prosenttia;
            
         
               d)
            
            
               hintatarjouksia pidetään hinnoiltaan kilpailukykyisinä, mikäli niiden suuruus on osto- ja myyntihinnan enimmäisvaihteluvälin rajalla tai sisällä, jonka kauppapaikka on vahvistanut ja jota sovelletaan jokaiseen sijoituspalveluyritykseen, joka on allekirjoittanut markkinatakaussopimuksen kyseisen kauppapaikan kanssa.
            
         2 artikla
   Markkinatakaussopimusten sisältö
   1.   Direktiivin 2014/65/EU 17 artiklan 3 kohdan b alakohdassa ja 48 artiklan 2 kohdassa tarkoitettuun sitovaan kirjalliseen sopimukseen on sisällyttävä ainakin
   
               a)
            
            
               sopimuksen soveltamisalaan kuuluva rahoitusväline tai -välineet;
            
         
               b)
            
            
               sijoituspalveluyritykseen sovellettavat läsnäoloa, kokoa sekä osto- ja myyntihintojen erotusta koskevat vähimmäisvelvoitteet, joissa on edellytettävä ainakin sitä, että tehdään sitovia, kooltaan vertailukelpoisia ja hinnoiltaan kilpailukykyisiä samanaikaisia osto- ja myyntitarjouksia vähintään yhdellä rahoitusvälineellä kauppapaikassa vähintään 50 prosentin aikana päivittäisestä jatkuvan kaupankäynnin kaupankäyntiajasta avaushuutokauppaa ja päätöshuutokauppaa lukuun ottamatta ja laskettuna kutakin kaupankäyntipäivää kohden;
            
         
               c)
            
            
               sovellettavan markkinatakausjärjestelmän ehdot soveltuvissa tapauksissa;
            
         
               d)
            
            
               sijoituspalveluyrityksen velvoitteet, jotka koskevat kaupankäynnin uudelleenaloitusta volatiliteetista johtuvien keskeytysten jälkeen;
            
         
               e)
            
            
               sijoituspalveluyrityksen velvoitteet, jotka koskevat valvontaa, sääntöjen noudattamista ja tarkastuksia, joiden avulla se voi valvoa markkinatakaustoimintaansa;
            
         
               f)
            
            
               velvoite merkitä sitovat hintatarjoukset, joita kauppapaikalle on toimitettu markkinatakaussopimuksen puitteissa, jotta nämä hintatarjoukset voidaan erottaa muusta toimeksiantovirrasta;
            
         
               g)
            
            
               velvoite säilyttää tiedot sijoituspalveluyrityksen markkinatakaustoimintaa koskevista sitovista hintatarjouksista ja liiketoimista, jotka erotetaan selkeästi muista kaupankäyntitoiminnoista, ja asettaa säilytetyt tiedot pyynnöstä kauppapaikan ja toimivaltaisen viranomaisen saataville.
            
         2.   Kauppapaikkojen on valvottava jatkuvasti sitä, että asianomaiset sijoituspalveluyritykset tosiasiallisesti noudattavat markkinatakaussopimuksia.
   3 artikla
   Poikkeukselliset olosuhteet
   Direktiivin 2014/65/EU 17 artiklan 3 kohdan a alakohdassa säädettyä sijoituspalveluyritysten velvoitetta tarjota likviditeettiä säännöllisesti ja ennakoitavasti ei sovelleta seuraavissa poikkeuksellisissa olosuhteissa:
   
               a)
            
            
               äärimmäinen hinnanvaihtelu, joka käynnistää volatiliteettimekanismit rahoitusvälineiden enemmistön osalta tai rahoitusvälineiden kohde-etuuksien osalta, joilla käydään kauppaa kauppapaikan kaupankäyntisegmentillä ja joihin markkinatakaussopimusten tekemistä koskevaa velvoitetta sovelletaan;
            
         
               b)
            
            
               sota, työmarkkinatoimi, levottomuudet tai kybersabotaasi;
            
         
               c)
            
            
               tavanomaisesta poikkeavat kaupankäyntiolosuhteet, joissa tasapuolinen, asianmukainen ja avoin kaupankäynti vaarantuu, ja näyttönä esitetään jokin seuraavista:
               
                           i)
                        
                        
                           viiveet ja keskeytykset vaikuttavat merkittävällä tavalla kauppapaikan järjestelmän suorituskykyyn;
                        
                     
                           ii)
                        
                        
                           useat virheelliset toimeksiannot tai liiketoimet;
                        
                     
                           iii)
                        
                        
                           kauppapaikan kyky tarjota palveluja muuttuu riittämättömäksi;
                        
                     
         
               d)
            
            
               mikäli jokin seuraavista estää sijoituspalveluyrityksen kykyä pitää yllä järkeviä riskinhallintakäytäntöjä:
               
                           i)
                        
                        
                           tekniset ongelmat, mukaan luettuina tietoliikenneongelmat tai muuta markkinatakausstrategian toteuttamisen kannalta olennaista järjestelmää koskevat ongelmat;
                        
                     
                           ii)
                        
                        
                           riskinhallintaongelmat, jotka koskevat lakisääteistä pääomaa, vakuusmarginaalia ja pääsyä määrityspalveluihin;
                        
                     
                           iii)
                        
                        
                           kyvyttömyys suojata positioita lyhyeksimyyntiä koskevan kiellon vuoksi;
                        
                     
         
               e)
            
            
               muiden kuin oman pääoman ehtoisten rahoitusvälineiden osalta Euroopan parlamentin ja neuvoston asetuksen (EU) N:o 600/2014 (3) 9 artiklan 4 kohdassa tarkoitetun keskeytysjakson aikana.
            
         4 artikla
   Poikkeuksellisten olosuhteiden tunnistaminen
   1.   Kauppapaikkojen on julkistettava 3 artiklan a b, c ja e alakohdassa tarkoitettujen poikkeuksellisten olosuhteiden esiintyminen, ja niin pian kuin on teknisesti mahdollista, tavanomaisen kaupankäynnin jatkaminen sen jälkeen, kun poikkeukselliset olosuhteet ovat lakanneet olemasta.
   2.   Kauppapaikkojen on vahvistettava selkeät menettelyt tavanomaisen kaupankäynnin jatkamiseksi poikkeuksellisen olosuhteen lakattua, mukaan luettuna jatkamisen ajankohta, ja julkistettava nämä menettelyt.
   3.   Kauppapaikat eivät saa jatkaa poikkeuksellisia olosuhteita koskevaa ilmoitusta markkinoiden sulkeutumisen jälkeiseen aikaan, ellei tämä ole välttämätöntä 3 artiklan 1 kohdan b, c ja e alakohdassa tarkoitetuissa olosuhteissa.
   5 artikla
   Markkinatakausjärjestelmien olemassaoloa koskeva kauppapaikkojen velvoite
   1.   Kauppapaikoilta ei edellytetä direktiivin 2014/65/EU 48 artiklan 2 kohdan b alakohdassa tarkoitetun markkinatakausjärjestelmän olemassaoloa lukuun ottamatta seuraavien rahoitusvälineluokkien osalta, joilla käydään kauppaa jatkuvaan tarjouskirjahuutokauppaan perustuvan kaupankäyntijärjestelmän puitteissa:
   
               a)
            
            
               osakkeet ja pörssilistatut rahastot, joita varten on olemassa likvidit markkinat sellaisina kuin ne on määritelty asetuksen (EU) N:o 600/2014 2 artiklan 1 kohdan 17 alakohdan mukaisesti ja täsmennetty komission delegoidussa asetuksessa (EU) 2017/567 (4);
            
         
               b)
            
            
               optiot ja futuurit, jotka liittyvät suoraan a alakohdassa tarkoitettuihin rahoitusvälineisiin;
            
         
               c)
            
            
               osakeindeksifutuurit ja osakeindeksioptiot, joita varten on olemassa likvidit markkinat sellaisina kuin ne on määritelty asetuksen (EU) N:o 600/2014 9 artiklan 1 kohdan c alakohdan ja 11 artiklan 1 kohdan c alakohdan sekä komission delegoidun asetuksen (EU) 2017/583 (5) mukaisesti.
            
         2.   Edellä olevaa 1 kohtaa sovellettaessa jatkuvaan tarjouskirjahuutokauppaan perustuvalla kaupankäyntijärjestelmällä tarkoitetaan järjestelmää, jossa tarjouskirjan ja kaupankäyntialgoritmin avulla täsmäytetään jatkuvasti myyntitoimeksiannot ja ostotoimeksiannot automaattisesti parhaan saatavilla olevan hinnan perusteella.
   6 artikla
   Markkinatakausjärjestelmiä koskevat vähimmäisvelvoitteet
   1.   Kauppapaikkojen on kuvattava markkinatakausjärjestelmässään kannustimet sekä vaatimukset, jotka sijoituspalveluyritysten on täytettävä läsnäolon, koon sekä osto- ja myyntihintojen erotuksen osalta, saavuttaakseen kyseiset kannustimet
   
               a)
            
            
               tavanomaisissa kaupankäyntiolosuhteissa, mikäli kauppapaikka tarjoaa kannustimia näissä olosuhteissa.
            
         
               b)
            
            
               stressikausien markkinaolosuhteissa, kun otetaan huomioon tällaisissa olosuhteissa esiintyvät lisäriskit.
            
         2.   Kauppapaikkojen on vahvistettava parametrit stressikausien markkinaolosuhteiden tunnistamiseksi merkittävien lyhyen aikavälinen hinta- ja volyymimuutosten perusteella. Kauppapaikkojen on pidettävä stressikausien markkinaolosuhteina kaupankäynnin uudelleenaloitusta volatiliteetista johtuvien keskeytysten jälkeen.
   3.   Edellä olevan 1 kohdan a alakohtaa sovellettaessa kauppapaikat voivat markkinatakausjärjestelmissään tarkentaa, että kannustimia myönnetään ainoastaan parhaalle suoriutujalle tai parhaille suoriutujille.
   7 artikla
   Tasapuoliset ja syrjimättömät markkinatakausjärjestelmät
   1.   Kauppapaikkojen on julkistettava verkkosivuillaan markkinatakausjärjestelmien ehdot, markkinatakaussopimuksia kunkin tällaisen järjestelmän puitteissa allekirjoittaneiden yritysten nimet sekä sopimusten soveltamisalaan kuuluvat rahoitusvälineet.
   2.   Kauppapaikkojen on annettava kaikki markkinatakausjärjestelmän ehtojen muutokset tiedoksi näihin järjestelmiin osallistuville vähintään kuukautta ennen muutosten soveltamista.
   3.   Kauppapaikkojen on tarjottava markkinatakausjärjestelmissään samat kannustimet kaikille osallistujille, jotka suoriutuvat samantasoisesti läsnäolon, koon sekä osto- ja myyntihintojen erotuksen osalta.
   4.   Kauppapaikat eivät saa rajoittaa markkinatakausjärjestelmään osallistuvien lukumäärää. Ne voivat kuitenkin rajoittaa järjestelmään sisältyvien kannustimien saatavuuden yrityksiin, jotka ovat saavuttaneet ennalta määritetyt kynnysarvot.
   5.   Kauppapaikkojen on valvottava jatkuvasti sitä, että osallistujat tosiasiallisesti noudattavat markkinatakausjärjestelmien ehtoja.
   6.   Kauppapaikkojen on perustettava menettelyitä, joilla markkinatakausjärjestelmän kaikille osallistujille tiedotetaan stressikausien markkinaolosuhteiden olemassaolosta helposti saatavilla olevia kanavia pitkin.
   8 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 3 päivästä tammikuuta 2018.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä kesäkuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (3)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (4)  Komission delegoitu asetus (EU) 2017/567, annettu 18 päivänä toukokuuta 2016, Euroopan parlamentin ja neuvoston asetuksen (EU) N:o 600/2014 täydentämisestä määritelmien, avoimuuden, sijoitussalkun tiivistämisen sekä tuotteita koskeviin interventioihin ja positioiden hallintaan kohdistettavien valvontatoimenpiteiden osalta (katso tämän virallisen lehden sivu 90).
   
      (5)  Komission delegoitu asetus (EU) 2017/583, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä kauppapaikoille ja sijoituspalveluyrityksille joukkovelkakirjalainojen, strukturoitujen rahoitustuotteiden, päästöoikeuksien ja johdannaisten osalta asetettavia avoimuusvaatimuksia koskevilla teknisillä sääntelystandardeilla (katso tämän virallisen lehden sivu 229).